Big Pun

Christopher Lee Rios (født 9. november 1971, død 7. februar 2000), bedre kjent under artistnavnet Big Pun (forkortelse for Big Punisher), var en amerikansk rap-sensasjon fra Puerto Rico som var kjent fra hiphopmiljøet i The Bronx på slutten av 1990-tallet.

Karriere 

Big Pun dukket først opp på Fat Joe sitt andre album Jealous One's Envy i 1995 på sporet «Watch Out», og singelen «Off the Books» fra The Beatnuts i 1997, før han deretter ble signert til Loud Records som soloartist. Han ga ut to studioalbum, derav kun et mens han levde, og han var en av de opprinnelige medlemmene av Terror Squad.

Tekstene til Pun er kjent for å være svært teknisk effektive med få pauser til å puste, med tung bruk av allitterasjon samt mange forskjellige typer rim som både midtrim, innrim og enderim.

Biografi

Oppvekst og voksenliv 

Pun ble født i The Bronx, hvor han vokste opp med sin mor og stefar og ble oppdratt med militær disiplin. Pun hadde en atletisk kropp som ung, og var aktiv innen både basketball og boksing.

Da han gikk i 8. klasse møtte han Liza som han giftet seg med i 1990 og fikk tre barn med. Da han var 15, droppet han ut av Stevenson High School i Bronx. Han bodde en kort stund hos Liza og hennes mor, men flyttet så til Miami for å leve med sin bestemor for en kort periode. Etter å ha bodd hos sin bestemor, fikk han problemer med å finne et eget sted å bo i Miami og måtte ta strøjobber for å skaffe penger, to vaner han tok med seg da han flyttet tilbake til Bronx. Oppgitt over situasjonen tok han kontakt med en advokat som tidligere hadde håndtert en sak mot kommunen for moren hans, etter at han hadde brukket benet som femåring i en kommunal park. Det hadde vært stillhet rundt saken i flere år inntil Pun selv kontaktet advokaten og fant ut at han hadde vunnet ca. en halv million dollar i rettssaken. Pengene gav Pun og familien hans et bedre liv.

I 1989, da Pun var kjent under artistnavnet «Big Moon Dog», kom han i kontakt med Triple Seis og Cuban Link (da kjent  som Lyrical Assassin) og de dannet gruppen «Full A Clips Crew» sammen med Prospect. Cuban Link og Pun skulle senere bli bestevenner.

I 1995 møtte «Full A Clips Crew» rapperen Fat Joe, og Fat Joe ble så imponert over Pun at han ble invitert til studioet hans for å spille inn et vers på sporet «Watch Out» som skulle komme på Fat Joe sitt andre studioalbum «Jealous One's Envy». Fat Joe hadde sett talentet til Pun og hjalp han med å komme i kontakt med plateselskapet Loud Records, hvor Pun senere ble signert ettersom Loud Records gav artistene sine stor frihet til å skape hiphop-sanger med et hardt og tøft budskap.

Debutalbumet til Pun «Capital Punishment» kom ut 28. april 1998 og solgte til platina etter et par måneder, noe som gjorde han til den første latinske solorapperen som fikk platina, mye takket være singelen «Still Not a Player».

All berømmelsen og turneringene som fulgte var det som til slutt tok knekken på Pun. Til sin kones store skuffelse var han mye borte og ble skjemt bort av turnéarrangørene, noe som førte ham ut i en svært usunn livsstil, slik at han utviklet tvangsspising. Han pleide å feire eller takle problemer med å spise, og dette gjorde at han gikk mye opp i vekt. Til slutt innså han problemet, og forsøkte å gå ned i vekt ved å sjekke inn på en klinikk i Nord-Carolina hvor han mistet nesten 40 kg. Det gav han motivasjon, men på grunn av hjemlengsel og behov for  familien og musikken flyttet han tilbake til Bronx før vekttap-programmet var ferdig. Da han var utenfor det kontrollerte miljøet på klinikken la Pun raskt på seg det doble av hva han hadde mistet i vekt.

Dødsfall 

Mens Big Pun bodde på et hotell i White Plains sammen med familien grunnet oppussing hjemme, døde han av hjerteinfarkt den 7. februar 2000 i en alder av 28 år knyttet til fedme. Han veide omtrent 300 kg da han døde.

Diskografi

Studioalbumer

Samlealbumer

Kåringer 

About.com rangerte Big Pun som nr. 25 på sin liste over de 50 største MC-en fra vår tid (1987-2007), mens MTV2 rangerte ham som nr. 11 på sin liste over de 22 største MC-ene. I 2012 rangerte hiphop ukebladet The Source ham som nr. 19 på sin liste over de 50 beste tekstforfatterne noensinne. I en artikkel fra Rolling Stone magasinet stod det følgende: «Pun hadde alle de beste egenskapene en tekstforfatter kan ønske seg: Melodi, en unik flyt, en uforglemmelig stemme, humor og tekster som gjorde at andre MC-er gikk tilbake til sine svarte og hvite kladdebøker».

Referanser

Eksterne lenker 
 
 
 Biografi på bigpunforever.com

Rappere fra USA
Personer fra New York City